इस घटना की निंदा करते हुए सुनीता विलियम्स का कहना था, "समाज में पुरुषों और महिलाओं को बराबरी का दर्जा मिलना चाहिए. इससे ही दिल्ली में हाल में हुई दुखद घटनाओं को टाला जा सकता है."अमरीकी अंतरिक्ष एजेंसी नासा से वीडियो कॉन्फ़्रेंसिंग के ज़रिए पुणे के एक कॉलेज में छात्रों से बातचीत में सुनीता विलियम्स ने महिलाओं के प्रति भारतीय पुरुषों के व्यवहार की भर्त्सना की.उन्होंने कहा, "मैं मानती हूं कि हर क्षेत्र में महिलाओं को पुरुषों के बराबर सम्मान नहीं देना ग़ैरज़िम्मेदाराना रवैया है. आखिर क्यों नहीं? मुझे समझ नहीं आता कि किसी व्यक्ति की सोच इससे इतर क्यों होगी?"अपना उदाहरण देते हुए दो बार अंतरिक्ष की यात्रा करने वाली सुनीता विलियम्स ने कहा कि उन्होंने खुद ऐसा क्षेत्र चुना जिसमें पुरुषों का प्रभुत्व है और उन्हें वो इज़्ज़त मिली जिसकी वो हक़दार हैं.सुनीता ने कहा, "ये ठीक है कि शारीरिक बनावट के लिहाज़ से पुरुष और महिलाओं में थोड़ा फ़र्क है और इसे ख़त्म नहीं किया जा सकता. लेकिन फिर भी मैंने अपनी क्षमता के मुताबिक अपना काम किया जैसे मेरे आस-पास कोई पुरुष करता."